Source: https://drujvary.hu/valas-egyszeruen-gyorsan/
Timestamp: 2020-04-01 11:29:20
Document Index: 20259866

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Válás egyszerűen, gyorsan | drujvary.hu
A válás egy családi tragédia, érzelmekkel teli válság, ami mindenkiben mély nyomot hagy. Sokan azt hiszik, hogy a különköltözéssel el is kezdődhet a felejtés időszaka, azonban még előttünk áll egy hosszú és nehéz procedúra: a válóper, ami mély sebeket szakíthat fel. Ebben a cikkben azt fogjuk bemutatni, hogy a válás során hogyan tudunk időt, energiát és pénzt spórolni, illetve az idegeinket is megkímélni.
Miért muszáj pereskedni?
A jelenlegi jogi szabályozás szerint házasságot csak bíróság bonthat fel. Tehát, ha valaki válni szeretne, akkor pereskedni kell. Akkor is, ha egyébként egyetértés van abban, hogy mindketten, közös akarattal szeretnének válni.
Sokan határoznak úgy, hogy egyszerűen csak különköltöznek, és folytatják az életüket tovább. Ez azonban a későbbiekben még kellemetlen meglepetéseket hozhat, például:
Gyermek születik: apaként a házastársat jegyzik be az anyakönyvbe akkor is, ha biológiailag nem ő a gyermek apja. Ilyenkor az igazi apa elismerő nyilatkozatot sem tud tenni, mert azt nem fogják rögzíteni, amíg az anya hivatalosan egy másik férfi felesége. Tehát, ha József és Noémi házassága megromlik, és különköltözés után Noémi Ferenctől lesz terhes, akkor a gyermek apukája jogilag József lesz, és az igazi apukával, vagyis Ferenccel semmilyen jogi kapcsolata nem lesz, így például örökölni sem tud utána. Hivatalosan az apuka József lesz, ami olyan zavarokat okozhat, hogy szabályozni kell a kapcsolattartást, tartásdíj fizetést és a szülői felügyelet is közös lesz egy olyan emberrel, akinek igazából semmi köze a gyerekhez.
Haláleset: ha meghal a férj vagy a feleség, a másik félnek joga van az örökléshez. Akkor is, ha már évek óta nem élnek együtt.
Végrehajtás: ha a házastársak közül az egyik valamilyen galibába keveredik, és végrehajtás folyik ellene, könnyen lehet, hogy a végrehajtó a másik házastársnál is megjelenik. Ha ugyanis nem kötöttek házassági vagyonjogi szerződést, akkor a közösen szerzett vagyonra lehet végrehajtani (pl. közös néven lévő lakás).
Új partner: az új szerelem csak élettárs lehet addig, amíg nincs megszüntetve a házasság.
Tehát, bár a válóper kihagyása tűnik a legegyszerűbb, leggyorsabb és legolcsóbb megoldásnak, valójában egyáltalán nem lehet megoldásnak hívni. Mindenképpen érdemes hivatalosan elvarrni a szálakat, és egy helyrehozhatatlan kapcsolatból jogilag is kilépni.
Pereskedési lehetőségek
A házassági bontópernek két fajtája van: bizonyításon alapuló és közös megegyezéses.
Ha nincs közös megegyezés, a válóper általában sokáig, akár évekig is elhúzódik, több tárgyalást tart a bíróság, és többször is találkozni kell az exünkkel. Ha közös gyermek is van, akkor még több idővel és költséggel kell számolni. Ha a felek nem tudnak megállapodni a vagyonmegosztásról, a gyermek neveléséről és felügyeletéről, vagy egyáltalán arról, hogy el akarnak-e válni, akkor a bíróság fog dönteni ezekről a kérdésekről.
Fontos tudni, hogy a bíróság külön is dönthet a házasság felbontásáról, illetve a házastársi közös vagyon megosztásáról. Ezért, ha úgy látjuk, hogy a vagyon kérdésében elhúzódó vitára lehet számítani, vagy például időre van még szükségünk ahhoz, hogy egyes vagyontárgyakra vevőt találjunk, amely megkönnyíti a vagyonmegosztást, kérhetjük csupán a házasság felbontásának kimondását is a bíróságtól.
A legrövidebb út természetesen, ha közös megegyezés van a felek között. Ilyenkor már előre rögzíteni lehet egy szerződésben a közös szabályokat. Öt dolog van, amiről mindenképp meg kell állapodni:
a közös lakás használata
házastársi tartás (ésszerű mindkét félnek 0 Forintot mondani a vita elkerülése érdekében)
gyermek tartása
Ha nincs gyermek, akkor elegendő rögzíteni, hogy közös gyermek hiányában az utolsó három kérdésben nem állapodnak meg a felek.
További dolgokat is bele lehet szőni a szerződésbe, ami a feleknek fontos lehet. Például, hogy a közös vagyontárgyakról megállapodtak, a kialakult helyzet mindenkinek megfelel. Ami az egyik félnél van, az az övé, és fordítva.
A legjobb dolog ebben a szerződésben a rugalmasság. Úgy állapodnak meg a válófélben lévő párok, ahogy nekik a legjobb. Javasoljuk, hogy a megállapodás megfogalmazásában és megszerkesztésében kérjük ügyvéd közreműködését, hiszen egy ügyvédi ellenjegyzéssel ellátott okiratba foglalt megállapodás biztosíthatja azt, hogy a későbbiekben a megállapodás tartalmát egyik fél se vitathassa. Az ügyvédi közreműködés továbbá a bíróság felé is a szándék komolyságát jelzi.
Miért jó kompromisszumokat kötni?
Ahogy fentebb írtuk, a bizonyításon alapuló pereskedés nagyon drága és hosszú eljárás. Ezzel szemben, ha mindketten válni szeretnének, és hajlandóak kompromisszumra jutni a korábban említett kérdésekben, akkor néhány hónapra csökkenthető az egész per.
A közös megegyezésen alapuló válóper hossza attól is függ, hogy van-e közös 18 év alatti gyermek. Ha nincs közös gyermek, a bíróság egy tárgyalás alatt döntést hoz. Elegendő csak elmenni a tárgyalásra, és kimondani, hogy mindketten válni szeretnének. Ha nem szeretnénk a másik fél szeme láttára nyilatkozatot tenni, a bíróság külön-külön is rendelhet el meghallgatást. A tárgyalás nem tart sokáig, körülbelül 30 perc alatt vége van és a bíró azonnal határoz. A fellebbezési jogról közösen lemondva már aznap végleges a válás.
Ha van közös gyermek, akkor az első tárgyaláson csupán annyi történik, hogy a bíróság meghallgatja a feleket, és megkísérli őket a békülésre rábírni. Ezen nem szabad megütköznünk, mivel a bírót törvény kötelezi arra, hogy a békítést megkísérelje – amely persze általában sikertelen. Az első tárgyalás azzal ér véget, hogy a bíróság megállapítja, hogy a békítés sikertelen, ezt követően a tárgyalást elhalasztja. A per folytatását ezt követően 3 hónapon belül lehet kérni – tehát akár már másnap – ellenkező esetben a per megszűnik. A második tárgyaláson már érdemi dolgok is történnek. A bíró felteszi a kérdéseit mindkét félnek a közös megegyezéses megállapodásban foglaltakról, ezzel megbizonyosodik arról, hogy az valóban megfelel mindkét fél szándékának. Ezt követően akár már a második tárgyaláson megtörténik a válás kimondása.
Gyakorlati tudnivalók a válásról
Ahogyan már említettük, válni csak bíróság előtt, peres eljárás formájában lehet. Ezért akkor is keresetlevéllel kell kérni a bíróságtól a házasság felbontását, ha van közös megegyezés. A feleknek meg kell beszélniük, ki adja be a keresetet – ő lesz a felperes, a másik fél pedig az alperes. Ennek a megkülönböztetésnek azonban közös megegyezésnél nincs gyakorlati jelentősége. Fontos még, hogy a keresetlevélhez (melyben csak annyit kell kérni a bíróságtól, hogy bontsa fel a házasságot), mellékelni kell a közös megegyezéses megállapodást is, továbbá az eredeti házassági anyakönyvi kivonatot (ezt később visszaadják). A válóperes keresetlevélre 30.000,- Ft illetékbélyeget kell ragasztani. A válópert annál a bíróságnál kell lefolytatni, ahol a felek utolsó közös lakóhelye volt – ennél a bíróságnál kell benyújtani a keresetlevelet is.
A válóperes tárgyalásról tudni kell, hogy egy válás – ugyanúgy, mint a házasság – csak személyesen intézhető. Tehát hiába van ügyvédünk, akkor is személyesen kell megjelennünk a bíróságon. Nincs akadálya azonban természetesen, hogy az ügyvédünk is elkísérjen, és tanácsokkal lásson el, ha szükséges.
Ha úgy látjuk, hogy a válás már elkerülhetetlen, érdemes megfontolnunk, hogy melyik utat választjuk a szükséges procedúrák lefolytatásához. A gyors és sikeres perhez kérjük ügyvéd segítségét, mert egy hibás beadvány okozhat további késedelmet, például hiánypótlást vagy elutasítást a bíróságtól. A legtöbb családjogi ügyvéd emellett mediátori képesítéssel is rendelkezik, így elősegíthetik a felek közötti kompromisszumok megkötését, és a viszonyok békés lezárását.